b'\n_START_ARTICLE_\nNitrogenaasi\n_START_PARAGRAPH_\nNitrogenaasi on entsyymikompleksi, joka katalysoi typpimolekyylien pelkistymist\xc3\xa4 ammoniakiksi. Nitrogenaasia esiintyy useissa bakteereissa ja arkeoneissa. Nitrogenaasin toiminta on keskeinen osa typensidontaa ja sit\xc3\xa4 kautta muun muassa kasvien kasvua. Nitrogenaasin rakenne ja toimintamekanismi on monimutkainen, eik\xc3\xa4 t\xc3\xa4ysin tarkoin tunnettu. Nitrogenaasin EC-numero on EC 1.18.6.1.\n_START_SECTION_\nRakenne ja toiminta\n_START_PARAGRAPH_\nNitrogenaasi on entsyymikompleksi, joka koostuu kahdesta toisiinsa yhteydess\xc3\xa4 olevasta proteiinista, jotka molemmat ovat rauta-rikkiproteiineja. N\xc3\xa4ist\xc3\xa4 reduktaasiosan tarkoitus on tuottaa typen pelkistykseen tarvittava m\xc3\xa4\xc3\xa4r\xc3\xa4 elektroneja. Nitrogenaasiosa vastaanottaa elektronit reduktaasiosalta ja katalysoi typen pelkistymist\xc3\xa4 ammoniakiksi.\n_START_SECTION_\nReduktaasiosa\n_START_PARAGRAPH_\nNitrogenaasikompleksin reduktaasiosa on rakenteeltaan kahdesta samanlaisesta alayksik\xc3\xb6st\xc3\xa4 koostuva dimeeri, jonka molekyylimassa on noin 28\xe2\x80\x9335 kDa. T\xc3\xa4ss\xc3\xa4 proteiinissa on sitoutumiskohta ferredoksiinille tai vaihtoehtoisesti flavodoksiinille, sek\xc3\xa4 ATP-molekyyleille. Lis\xc3\xa4ksi entnsyymi vaatii magnesiumioneja, jotka koordinoituvat ATP-molekyyleihin ja nopeuttavat my\xc3\xb6s reaktiota. T\xc3\xa4m\xc3\xa4n lis\xc3\xa4ksi nitrogenaasin reduktaasiosassa on t\xc3\xa4rke\xc3\xa4n\xc3\xa4 4 rauta-ionin ja 4 sulfidi-ionin ja 4 kysteiiniaminohapon muodostama klusteri. Reduktaasiosassa ferredoksiini tai flavodoksiini luovuttaa elektroneja raudan ja rikin muodostamalle klusterille itse hapettuen. Elektroninsiirtoon tarvittava energia saadaan hydrolysoimalla ATP-molekyylej\xc3\xa4, jolloin niist\xc3\xa4 muodostuu ADP-molekyylej\xc3\xa4. Yhden typpimolekyylimoolin pelkist\xc3\xa4miseen ammoniakiksi vaaditaan kahdeksan moolia elektroneja. Jokaista elektronia kohden t\xc3\xa4ytyy hydrolysoida kaksi ATP-molekyyli\xc3\xa4, joten 8 elektronimoolin tuottamiseen entsyymi hydrolysoi 16 moolia ATP-molekyylej\xc3\xa4. ATP:n hydrolyysin seurauksena nitrogenaasin konformaatio muuttuu ja reduktaasiosa siirtyy l\xc3\xa4hemm\xc3\xa4n nitrogenaasiosaa.'